### NN 144/2025 (28.11.2025.), Pravilnik o izmjenama Pravilnika o sadržaju i strukturi godišnjeg izvještaja izdavatelja te obliku i načinu njegovog dostavljanja Hrvatskoj agenciji za nadzor financijskih usluga

Hrvatska agencija za nadzor financijskih usluga

2160

Na temelju članka 470. Zakona o tržištu kapitala (»Narodne novine«, broj 65/18, 17/20, 83/21, 151/22, 85/24 i 126/25), Hrvatska agencija za nadzor financijskih usluga na sjednici Upravnog vijeća održanoj 25. studenoga 2025. godine donosi

PRAVILNIK

O IZMJENAMA PRAVILNIKA O SADRŽAJU I STRUKTURI GODIŠNJEG IZVJEŠTAJA IZDAVATELJA TE OBLIKU I NAČINU NJEGOVOG DOSTAVLJANJA HRVATSKOJ AGENCIJI ZA NADZOR FINANCIJSKIH USLUGA

Članak 1.

U Pravilniku o sadržaju i strukturi godišnjeg izvještaja izdavatelja te obliku i načinu njegovog dostavljanja Hrvatskoj agenciji za nadzor financijskih usluga (»Narodne novine«, broj 114/18 i 132/20) u članku 2. točki 2. riječi: »(»Narodne novine«, br. 65/18 i 17/20) zamjenjuju se riječima: »(»Narodne novine«, broj 65/18, 17/20, 83/21, 151/22, 85/24 i 126/25).«

Članak 2.

Članak 4. mijenja se i glasi:

»(1) Kod dostavljanja godišnjeg izvještaja, izdavatelj je Hanfi obvezan istovremeno dostaviti sljedeće datoteke:

a) ZIP ili xbri datoteku u kojoj se kao jedna cjelovita datoteka dostavljaju:

1. revidirani godišnji financijski izvještaji

2. godišnje izvješće (izvještaj rukovodstva)

3. izjava osoba u izdavatelju odgovornih za sastavljanje godišnjeg izvještaja

4. revizorski izvještaj (uključujući izvještaj revizora o provjeri izvještaja o održivosti ako nije uključen u revizorski izvještaj, ako je izdavatelj obveznik sastavljanja izvještaja o održivosti)

5. odluka nadležnog organa izdavatelja o utvrđenju godišnjih financijskih izvještaja

6. prijedlog odluke o upotrebi dobiti ili pokriću gubitka i

7. ostali izvještaji propisani propisom kojim se uređuje računovodstvo poduzetnika i primjena standarda financijskog izvještavanja

b) datoteku u PDF formatu u kojoj se dostavlja revizorski izvještaj, a koja se odnosi na datoteku iz točke a) ovoga stavka

c) datoteku u PDF formatu u kojoj se dostavlja izvještaj revizora o provjeri izvještaja o održivosti, ako je izdavatelj obveznik sastavljanja izvještaja o održivosti, a koja se odnosi na datoteku iz točke a) ovoga stavka

d) datoteku u XML formatu u kojoj se dostavljaju revidirani godišnji financijski izvještaji.

(2) Datoteku iz stavka 1. točaka a) i d) ovoga članka potpisuju kvalificiranim elektroničkim potpisom svi članovi uprave, odnosno izvršni direktori izdavatelja, a datoteku iz stavka 1. točaka b) i c) ovoga članka potpisuju svojim kvalificiranim elektroničkim potpisom ovlaštene osobe u skladu s revizijskim propisima.

(3) Iznimno od stavka 1. ovoga članka, datoteku iz točke d) stavka 1. Hanfi nisu obvezni dostavljati izdavatelji koji su drugim propisom Hanfe obvezni svoje revidirane godišnje financijske izvještaje dostavljati Hanfi u XML formatu.

(4) Obrasce za dostavu revidiranih godišnjih financijskih izvještaja u XML formatu objavljuje Hanfa na svojoj internetskoj stranici.

(5) Datoteke iz stavka 1. točaka a) do c) ovoga članka Hanfi se dostavljaju putem SRPI-ja, a datoteka iz stavka 1. točke d) Hanfi se dostavlja u izvještajni sustav Hanfe, a sve u skladu s pravilnikom Hanfe kojim se uređuje sadržaj, oblik i način dostavljanja propisanih informacija Hanfi i u SRPI te pripadajućom tehničkom uputom Hanfe za obveznike dostave propisanih informacija u SRPI i Hanfi koju Hanfa objavljuje na svojoj internetskoj stranici.

(6) Godišnji izvještaj dostavljen je Hanfi samo ako je dostavljen u obliku i na način propisan stavcima 1. do 4. ovoga članka.

(7) Na izdavatelja koji je obvezan sastavljati konsolidirane izvještaje, na odgovarajući način primjenjuju se odredbe stavaka 1. do 5. ovoga članka.«

Članak 3.

U Prilogu 1. točki a) Obrazac pod nazivom Godišnji financijski izvještaji »općih« izdavatelja GFI-IZD-POD, u dijelu BILANCA zamjenjuje se novim obrascem pod istim nazivom, njegov je sastavni dio i čini Prilog 1. uz ovaj Pravilnik.

U RAČUNU DOBITI I GUBITKA naziv pozicije AOP 003 »Prihodi od prodaje (izvan grupe)« mijenja se i glasi »Prihodi od prodaje«.

U IZVJEŠTAJU O PROMJENAMA KAPITALA između kolone 15 i kolone 16 dodaje se nova kolona s nazivom »Tečajne razlike zbog preračuna u prezentacijsku valutu«.

Dosadašnje kolone 16. do 20. postaju kolone 17. do 21.

U Prilogu 1. točki b) Obrazac pod nazivom Godišnji financijski izvještaji kreditnih institucija GFI-IZD-KI – zamjenjuje se novim obrascem pod istim nazivom, koji čini Prilog 1. uz ovaj Pravilnik i njegov je sastavni dio.

PRIJELAZNE I ZAVRŠNE ODREDBE

Članak 4.

(1) Prve godišnje izvještaje u skladu s odredbom članka 2. ovoga Pravilnika izdavatelji su obvezni sastaviti i dostaviti za godišnje izvještajno razdoblje koje počinje od 1. siječnja 2025. godine.

(2) Obrasci za dostavu podataka iz članka 3. ovoga Pravilnika objavljuju se na internetskoj stranici Hanfe te se iz tehničkih razloga ne objavljuju u »Narodnim novinama«.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/02

Urbroj: 326-01-70-72-25-4

Zagreb, 25. studenoga 2025.

Zamjenica predsjednika
 Upravnog vijeća
 Anamarija Staničić, v. r.